Lukuaika noin 1 min

Rikolliset tarjoavat halukkaille pääsyä murrettuihin tietokoneisiin. Liikeidea on se, että murretuista järjestelmistä voidaan varastaa tietoa tai niille voidaan ladata haittaohjelmia pulittamalla rikollisille nimellinen summa, alhaisimmillaan jopa 10 dollaria.

Hyökkäykset voidaan tehdä etäyhteyden avulla remote desktop -protokollaa (rdp) hyödyntämällä. Tarjolla on pääsy jopa kymmeniin tuhansiin murrettuihin tietokoneisiin, joista ainakin kolme kuuluu kansainväliselle lentokentälle, tietoturvayhtiö McAfee Labs varoittaa.

Rdp-yhteyttä käytetään yleisesti etätukeen ja ylläpitotoimiin. Rikollisten hallussa se on kuitenkin vaarallinen työkalu.

Eräs McAfeen havaitsemista murretuista käyttäjätileistä on järjestelmänvalvojan tili ja se liittyy yritykseen, jonka tiedetään myyvän turvapalveluja lentokentille. McAfeen tietoturvatutkijat työskentelevät yhteistyössä murrettujen järjestelmien ylläpitäjien kanssa selvittääkseen, miten tietoturvasuojaukset on onnistuttu ohittamaan.

Lentokentän lisäksi rikolliset myyvät pääsyä myös esimerkiksi hallituksen järjestelmiin sekä sairaaloihin. Murretuissa laitteissa käytetyt käyttöjärjestelmät vaihtelevat Windows XP:stä Kymppiin. Mukana on myös Windows Server -käyttöjärjestelmiä, ZDNet kirjoittaa.

Hyökkäyksiltä voi suojautua parhaiten käyttämällä monimutkaisia salasanoja sekä kaksivaiheista tunnistautumista aina kun se on mahdollista. Talon ulkopuoliset rdp-yhteydet kannattaa myös kytkeä pois käytöstä, mikäli sellaisia ei tarvita, ZDNet vinkkaa.